[4.]

Kedves jó Szüleim!

Nagy örömmel olvastam édesanyámtól kapott levelet és tőlem telhetőleg iparkodom kielégíteni irányomba intézet érdeklődését. Fogadalomtételem még körülbelül nyolc hónap múlva lesz, ha a katonaság vagy más körülmény nem fogja megzavarni a noviciátusomat. A plébániára sok levelet és üdvözlő lapot küldöttem, de választ egyre se kaptam. Tovább nem akarom őket terhelni leveleimmel. De ha időm engedi majd fogok írni valakinek nem tudom, hogy náluk kit helyeztek el és hogy Kázmér atya ott van-e még.

Jóleső érzés hatott át mikor olvastam, hogy tőlünk is voltak a Kongresszuson és még azután Szentkutnál is a Szűz Anyánál. Nagyon szépen köszönöm értem küldött fohászokat és imákat, amit Szentkuti Szűz Anyánál értem imádkozott bizonyára meghallgatásra talált. Édes anya imája a fiáért az mindig hathatos. Gondoljanak rám imájukba, hogy jól végezzem azt az évet, mert ettől az évtől függ az egész szerzetesi lelki életem. Bizonyára megkönnyebbülve tértek haza a Szűz anyától, gyógyírt öntött a Szűz anya a sajgó és fájó szívekre és így Szűz Anya áldásával és csókjával örömkönnyekkel távoztak a Szent Kegyhelytől.

Sajnos egy mulasztásomról is beakarok számolni. Szeretett édesapám születése napján talán úgy tűntem fel otthon mintha megfeledkeztem volna. De nem feledkeztem meg róla imámba, szentáldozásomba azt hiszem, hogy többet ért mintha valami drága ajándékot adtam volna. Lelkileg haza röpültem a mi kedves házunkba és kiöntöttem szeretettel csordult szívemet, sok köszönetet mondtam azért a sok jóért, amivel eddig elhalmozott és ha visszagondolok az otthon eltöltött életemre azt kell mondanom, hogy Édesapám úgy szeretett engem mintha én lettem volna az egyedüli fia és rajtam kívül nem lett volna senkije. És az mikor egy adventi reggelen aláírta a Szülői beleegyezésemet lehetett rajta látni, hogy fáj Atyai szívének az elszakadás, de mert szeret ezt az áldozatot meghozza, csakhogy boldogságát láthassa fiának. Talán édesapám már elfelejtette azt a napot, de ez énnekem sokszor eszembe jut és tudom, hogyha, most elolvassa levelem bizonyos titkos fájdalom hatja át szerető szívét, mert szeret, de vigasztalódjon, mert minél jobban fáj annál kedvesebb a jó Isten előtt ez az áldozat és szinte lekötelezte a jó Istent magának, mert oly nagyot adott és oly áldozatteljeset amit nem minden atya tehet meg, hogy a legkedvesebbet oda vigye az Ur Jézusnak. Hasonló édesapám áldozata Ábraháméhoz kitől a jó Isten próbaképen kérte, hogy áldozza fel egyetlen fia életét az Ő dicsőségére. De az édesapámé ennél érdemszerzőbb, mert Ábrahámnak nem engedte meg a jó Isten, mert egy angyalt küldött hozzá és azt mondta neki, hogy a bokorba lévőket áldozza fel helyette. És ha még érez valami fájdalmat, ajánlja fel értem, mert minél jobban fáj, an. jobb szerzetes leszek. Sokszor csókolom édesapám munkától megráncosodott kezét és éltesse a jo Isten, hogy Neki tetsző életet élhessen, és hogy a boldog Mennyországba együtt dicsőíthessük és imádhassuk egész örökkévalóságon át, hol a mostani elválás nem fájdalmat okoz hanem kimondhatatlan boldogság lesz egész örökkévalóságon át, csak a jó Istennek tetsző és az Ő szent szívének megfelelő szerzetes lehessek.

Most pedig édesanyámnak neve és születés napjára akarok pár sorral kedveskedni. Mindig nagy ünnep egy családba az édesanya neve napja. Mert érzi mindenki, hogy édesanyának áldozatos szeretetét ilyenkor kiváltképen kell valami viszont szeretettel viszonozni és gyermeki hálánkat kimutatni. Édesanyámnak legtávolabbi gyermeke mással nem tudok kedveskedni, mint ezzel a pár sorral és hogy a másik Édesanyának a Boldogságos Szűznek oltalmába ajánlom és az Ő Édesanyai áldását kérem.

Kedves jó Anyám ne feledkezzünk el a Boldogságos Szűz Anyáról. Az Ő nevenapját is ünnepeljük, de nemcsak a földön, hanem azt hiszem a Mennyországba is ünnepelik. Ünnepel a Menyei udvar az Angyalok énekelnek, mert a Királynélyuk névünnepe van, ünnepelnek a szentek a megdicsőültek, mert az Édes Anyjuk ünnepe van. Mi is ünnepeljünk az éggel a föld minden lakójával, mert a mi Édes Anyánk ünnepe van. Vigyük oda szívünket, adjuk át annak a kulcsát és mondjuk meg, hogy most már teljesen az Övé vagyunk és ne engedjen soha tőle elszakadni, mert saját tulajdonai vagyunk. Mi is jó Anyám úgy iparkodjunk élni, hogy a jó Szűz Anyának mindenkor megfeleljünk. Ő nem kér tőlünk sokat csak azt, hogy az Ő Szent Fiát szeressük és gyakran vegyük Őt szívünkbe, és hogy súlyos bűnnel soha meg ne sértsük. Kívánok sok kegyelemmel elhalmozott névnapot és Szűz Anya oltalmába minél több névnapot éljen erővel és egésséggel. Ne feledkezzen meg rólam se imáiba, hogy hivatásomnak minél jobban megfeleljek. Sok üdvözlet Nagymamáéknak és a többi rokonoknak különösen Máriáknak. Üdvözlöm továbbá Misi, Jancsi barátaimat. Köszönöm Jancsinak az üdvözlő lapját. Kezüket csókolom

Pista

Mezőnyárád, 1938. szept. 8.